钦定古今图书集成/明伦汇编/交谊典/第047卷 > 《苏子翼送黄精酒》朱弁
## 钦定古今图书集成/明伦汇编/交谊典/第047卷 > 《苏子翼送黄精酒》朱弁

“《仙经》何物堪却老，较功无如太阳草。龙衔鸡衔名虽
异，菟公羊公事可考。苏君真是神仙裔，橘井阴功贯
穹昊。云笈书成数万言，银阙珠宫用心早。独知此物
有奇效，福地名山为储宝。不惮林泉新㔉掘，斥去杵
臼谢筛𢭏。况从高士论曲糵，更课公田收秫稻。一朝
灵液浮瓮盎，三冬浩气生襟抱。且欣软饱得浇肠，漫
说逆流工补脑。眼碧那愁散黑花，发白故应还翠葆。
贾傅只嫌松醥陋，刘堕敢夸桑落好。”直须五斗论解
酲，宁待三杯乃通道。谁知万里落旄人，亦许匏尊自
倾倒。为君唤回雪窖春，八载羇愁供一埽。曼倩宜分
此日桃，安期莫诧他年枣。何烦更采石斛花，已觉容颜不枯槁。根连石室喜入梦，句拟桐溪愧摛藻。平生
我亦爱书扎，朱髓绿肠勤探讨。幸君汲引成此志，鹤
驾骎骎望仙岛。吞腥啄腐非夙心，岁晚兹言良可保。